অবশেষে মণিপুর সফরে নরেন্দ্র মোদি,কটাক্ষে বিরোধী শিবিরের

ওয়েব ডেস্ক: শেষ পর্যন্ত মণিপুর (Manipur) সফরে যাচ্ছেন প্রধানমন্ত্রী নরেন্দ্র মোদি (Narendra Modi)। সবকিছু ঠিক থাকলে ১৩ সেপ্টেম্বর মিজোরাম যাবেন প্রধানমন্ত্রী । সেখানে রেললাইনের উদ্বোধন সেরে মণিপুরে যাবেন তিনি। দীর্ঘ আড়াই বছর ধরে জাতি-দাঙ্গায় বিধ্বস্ত মণিপুর। মণিপুরে শেষবার মোদির পা পড়েছিল ২০২২ সালের ২২ ফেব্রুয়ারি। প্রধানমন্ত্রীর সফরকে ঘিরে রাজনৈতিক মহলে চর্চা তুঙ্গে। কটাক্ষে বিরোধী শিবির।

টানা প্রায় আড়াই বছর ধরে জাতিগত দাঙ্গায় বিধ্বস্ত মণিপুর। অবশেষে মণিপুর সফরে যাচ্ছেন প্রধানমন্ত্রী নরেন্দ্র মোদি। প্রধানমন্ত্রীর সম্ভাব্য সফর নিয়ে রাজনৈতিক মহলে চর্চা তুঙ্গে। এদিকে মোদির সফরের আগেই মণিপুরে বড় পদক্ষেপ স্বরাষ্ট্রমন্ত্রী অমিত শাহের। এক শান্তি চুক্তিতে সই করেছে কুকি-জো গোষ্ঠীগুলি। নতুন চুক্তি স্বাক্ষর করেছে কেন্দ্র এবং রাজ্য সরকার। এই চুক্তির ফলে ২০২৩ সালের ৩ মে শুরু হওয়া জাতিগত দাঙ্গার অবসান হওয়ার পথ খুলে গিয়েছে। জাতীয় সড়ক NH-2 খোলা ছাড়াও এই চুক্তির মূল বিষয়গুলি হল, মণিপুরের আঞ্চলিক অখণ্ডতা নিশ্চিত করা, উত্তেজনা কমাতে কুকি জাতীয় সংস্থা এবং ইউনাইটেড পিপলস ফ্রন্টের সাতটি সশস্ত্র শিবির সরিয়ে নেওয়া এবং অস্ত্র সমর্পণ। জাতি-হিংসা শুরু হওয়ার পর প্রধানমন্ত্রী কেন একবারও মণিপুর সফরে যাননি, তা নিয়ে সমালোচনায় মুখর কংগ্রেস, তৃণমূল কংগ্রেস-সহ বিরোধীরা। জানা গিয়েছে, ১৩ সেপ্টেম্বর মিজোরাম যাবেন প্রধানমন্ত্রী। সেখানে রেললাইনের উদ্বোধন পর্ব সেরে মণিপুরে যাবেন তিনি। রাজধানী ইম্ফল ও দাঙ্গাবিধ্বস্ত চুড়াচাঁদপুরে প্রধানমন্ত্রী জনসভা করতে পারেন, এমন সম্ভাবনার কথাও শোনা যাচ্ছে।

আরও পড়ুন: নাগরিকত্ব পাওয়ার আগেই ভোটার সোনিয়া গান্ধী: অভিযোগ কোর্টে

২০২৩ সালের মে মাস থেকে জাতি সংঘর্ষে জ্বলছে মণিপুর। কুকি-মেতেই সংঘাতের বলি হয়েছেন বহু মানুষ। ঘরছাড়া প্রায় ৬০ হাজার মণিপুরবাসী। এহেন পরিস্থিতিতে বিরোধীরা বারবার দাবি করেছেন, প্রধানমন্ত্রী নিজে যেন মণিপুরে যান। সেখানকার মানুষের দুরবস্থার ছবি নিজের চোখে দেখে আসুন। কিন্তু দু’বছর কেটে গেলেও মণিপুরে পা রাখেননি প্রধানমন্ত্রী। মণিপুরে শেষবার প্রধানমন্ত্রী নরেন্দ্র মোদির পা পড়েছিল ২০২২ সালের ২২ ফেব্রুয়ারি মাসে। মোদির মণিপুর সফরের সম্ভাবনা সামনে আসতেই কটাক্ষ করেছেন বিরোধীরা। বিরোধীরা বলছে, কুম্ভকর্ণের ঘুম ভাঙত ছ’মাস পরে, প্রধানমন্ত্রীর ঘুম প্রায় তিন বছর পর ভেঙেছে।

অন্য খবর দেখুন