মণিপুরে ফের সরকার গঠন করছে বিজেপি?

ওয়েব ডেস্ক : মণিপুরে (Manipur) বিজেপি (BJP) ফের সরকার গঠন করবে? নতুন করে সরকার গঠনের জল্পনা জোরদার হচ্ছে। আগামী ১৩ সেপ্টেম্বর মণিপুরে যাওয়ার কথা প্রধানমন্ত্রী নরেন্দ্র মোদির (Narendra Modi)। মোদির সফরের আগেই মণিপুর বিজেপির শীর্ষ নেতাদের সঙ্গে বৈঠকে রাজ্যপাল অজয় ভাল্লা। এই বৈঠকের পরই সরকার গঠনের জল্পনা আরও জোরদার হচ্ছে ।এই সম্ভাবনার জল্পনাকে উস্কে দিয়েছে গেরুয়া শিবির, বলে দাবি করা হয়েছে একাধিক সংবাদমাধ্যমে।

১৩ সেপ্টেম্বর মণিপুরে যাওয়ার কথা প্রধানমন্ত্রীর। চুড়াচাঁদপুর ছাড়াও ইম্ফলে সভা করার কথা আছে নরেন্দ্র মোদির (Narendra Modi)। গত প্রায় দু’বছর জাতিগত সংঘর্ষে দীর্ণ মণিপুর। রাজ্যের পরিস্থিতি নিয়ে প্রধানমন্ত্রী নরেন্দ্র মোদি নীরব কেন, বারেবারেই প্রশ্ন তুলেছে বিরোধীরা।

আরও খবর : সব রাজ্যের CEO-দের নিয়ে গুরুত্বপূর্ণ বৈঠক করতে চলেছে কমিশন

এদিকে, মোদির সফরের ঠিক আগেই রাজ্যের বিজেপি নেতাদের নিয়ে বৈঠক করেছেন মণিপুরের (Manipur) রাজ্যপাল অজয় কুমার ভাল্লা। রবিবার এই বৈঠক হতেই মণিপুরে নতুন করে সরকার গঠনের জল্পনা জোরদার হয়েছে। রাজভবনে উচ্চ পর্যায়ের বৈঠকে প্রাক্তন মুখ্যমন্ত্রী এন বীরেন সিং ছাড়াও বিধানসভার স্পিকার থকচম সত্যব্রত সিং, বিজেপির রাজ্য সভাপতি এ সারদা দেবী সহ প্রশাসনের পদস্থ আমলারা উপস্থিত ছিলেন।

জানা গিয়েছে, ৪০ মিনিট ধরে এই রূদ্ধদ্বার বৈঠক হয়। কী বিষয় নিয়ে আলোচনা হয়েছে, তা জানানো হয়নি। তবে রাজনৈতিক মহলের মতে, প্রধানমন্ত্রীর সফরের আগেই মণিপুরে সরকার গঠনের বিষয়টি চূড়ান্ত করতে চাইছে বিজেপি। তাই এই তৎপরতা।মণিপুরের ৬০ সদস্যের বিধানসভায় NDA-র বিধায়ক ৪০ জন।

এদিকে, প্রধানমন্ত্রীর সফর ঘিরে চূড়ান্ত প্রস্তুতি চলছে মণিপুরে। ১৩ সেপ্টেম্বর ইম্ফলে পা রাখবেন প্রধানমন্ত্রী। বিমানবন্দর থেকেই প্রধানমন্ত্রী সোজা হিংসা বিধ্বস্ত চূড়াচাঁদপুরে যাবেন। এরপর তিনি ঐতিহাসিক কাংলা দুর্গে এক সমাবেশে ভাষণ দেবেন। এই কর্মসূচি সেরে মোদি ‘পিস গ্রাউন্ড’-এ আশ্রয়চ্যুত মানুষদের সঙ্গে কথা বলবেন। পিস গ্রাউন্ডে ৯ হাজার মানুষের বসার ব্যবস্থা করা হচ্ছে। চলতি বছরের ফেব্রুয়ারি মাসে মণিপুরে রাষ্ট্রপতি শাসন জারি করা হয়। আগামী বছরের ফেব্রুয়ারি পর্যন্ত মণিপুরে রাষ্ট্রপতি শাসন জারি থাকার বিষয়ে অনুমোদন দিয়েছে কেন্দ্রীয় সরকার। সেখানে ফের সরকার করার তৎপরতা শুরু করেছে বিজেপি। মণিপুরের গেরুয়া নেতাদের আশা, প্রধানমন্ত্রীর এই সফরেই চূড়ান্ত হবে মণিপুরে ফের সরকার গঠনের বিষয়টি।