দু’বছর পর মণিপুরে যাচ্ছেন মোদি!

ওয়েব ডেস্ক : জাতি সংঘর্ষে উত্তপ্ত মণিপুর (Manipur)। দু’বছর কেটে গেলেও সেখানে পা রাখেননি প্রধানমন্ত্রী নরেন্দ্র মোদি (Narendra Modi)। তবে এবার মণিপুরে পা রাখতে চলেছেন তিনি। বিরোধীদের চাপেই সেপ্টেম্বর মাসে তিনি উত্তর-পূর্বের এই রাজ্যটিতে পা রাখতে চলেছেন বলে দাবি করেছে এক সর্বভারতীয় সংবাদমাধ্যম।

২০২৩ সালের মে মাস মেতেই ও কুকির মধ্যে গোষ্ঠী সংঘর্ষে উত্তপ্ত হয় মণিপুর (Manipur)। এর জেরে প্রাণ হারিয়েছেন বহু মানুষ। সেখানে শান্তি ফেরানোর চেষ্টা করা হলেও, সম্ভব হয়নি। দফায় দফায় অগ্নিগর্ভ হয়ে উঠেছে উত্তর-পূর্বের এই রাজ্যটি। এই পরিস্থিতিতে বার বার প্রধানমন্ত্রীকে বিরোধীরা বলেছেন, একবার নিজের চোখে সেখানকার পরিস্থিতি দেখে আসুন।

আরও খবর : মন্দিরের সেবায়েতকে পিটিয়ে খুন, দিল্লি থেকে গ্রেফতার অভিযুক্ত

কিন্তু, কেটে গিয়েছে দু’বছর। সেখানে এখনও পা রাখার সময় পাননি তিনি। এর আগে ২০২২ সালের ২২ ফেব্রুয়ারি সংঘর্ষের আগে সেখানে গিয়েছিলেন মোদি (Modi)। কিন্তু তার পর সেখানে না যাওয়া নিয়ে বিরোধীদের আক্রমণের মুখে পড়েছিলেন তিনি। কিন্তু মণিপুরের এই পরিস্থিতি নিয়ে আশ্চর্যজনকভাবে চুপ থাকতেই দেখা গিয়েছে প্রধানমন্ত্রীকে। কেন্দ্রীয় স্বরাষ্ট্রমন্ত্রী অমিত শাহ (Amit Shah) মণিপুর নিয়ে একাধিক বিবৃতি দিলেও, প্রধানমন্ত্রীকে এ নিয়ে মুখ খুলতে দেখা যায়নি।

এসবের মাঝে লোকসভার বিরোধী দলনেতা তথা কংগ্রেস সাংসদ রাহুল গান্ধী (Rahul gandhi) মণিপুরে গিয়েছিলেন। কথা বলেছেন স্থানীয়দের সঙ্গেও। ফলে এ নিয়ে প্রধানমন্ত্রীর উপর চাপ বেড়েছে বলে মনে করছে ওয়াকিবহাল মহল। আর সেই চাপেই এবার হয়তো মণিপুরে যেতে চলেছেন তিনি। তবে এ নিয়ে সরকারিভাবে কোনও কিছু জানানো হয়নি। তবে এক সর্বভারতীয় সংবাদমাধ্যম বলছে এ নিয়ে সরকারি স্তরে আলোচনা শুরু হয়েছে।