মণিপুর সফরে যাচ্ছেন প্রধানমন্ত্রী! কবে?

ওয়েব ডেস্ক : কুকি-মেইতেই সংঘর্ষে দু’বছর ধরে উত্তপ্ত মণিপুর (Manipur)। এর জেরে সে রাজ্যে প্রাণ হারিয়েছেন বহু মানুষ। ঘরছাড়া হয়েছেন অনেকে। এ নিয়ে বিরোধী নেতারা মুখ খুললেও, মণিপুর নিয়ে একটি শব্দ বলতে দেখা যায়নি প্রধানমন্ত্রী নরেন্দ্র মোদিকে (Narendra Modi)। তবে এবার সে রাজ্যে যেতে চলেছেন তিনি। সূত্রের খবর, আগামী ১৩ থেকে ১৫ সেপ্টেম্বর মোট পাঁচ রাজ্যে সফর করবেন মোদি। তার মধ্যে রয়েছে মণিপুরও। এর পাশপাশি বিহার ও পশ্চিমবঙ্গেও আসবেন তিনি। তবে মণিপুর সফর প্রধানমন্ত্রীর কাছে বেশ গুরুত্বপূর্ণ হতে চলেছে।

শুক্রবার মণিপুরের (Manipur) মুখ্য সচিব পুনীত গোয়েল বলেন, প্রধানমন্ত্রী প্রথমে যাবেন মিজোরামের আইজলে (Aizawl)। তার পরেই মণিপুরের (Manipur) চুরাচাঁদপুর জেলায় পা রাখবেন তিনি। সেখানে মেইতেই এবং কুকি সম্প্রদায়ের মধ্যে হিংসার ঘটনায় যারা বাস্তুচ্যুত হয়েছেন তাদের সঙ্গে কথা বলবেন মোদি। এর পাশাপাশি মণিপুরের জন্য ৭ হাজার ৩০০ কোটি টাকার প্রকল্পের ভিত্তিপ্রস্তর স্থাপন করবেন তিনি। তারপরেই ‘পিস গ্রাউন্ডে করবেন সভা।’ এর পর তিনি যাবেন মণিপুরের রাজধানী ইম্ফলে (Imphal)। সেখানেও একাধিক প্রকল্পের ঘোষণা করবেন বলে খবর।

আরও খবর : ৭২,০০০ কোটির বিনিয়োগ! নিকোবর নিয়ে বিরাট পরিকল্পনা মোদির!

প্রসঙ্গত, চুরাচাঁদপুরে যে সভাটি করতে চলেছেন প্রধানমন্ত্রী তা বেশ গুরুত্বপূর্ণ। কারণ এই জেলা থেকেই ২০২৩ সালে শুরু হয়েছিল হিংসার ঘটনা। যার জেরে প্রাণ হারিয়েছিলেন ২৬০ জন। বাড়িছাড়া হয়েছিলেন বহু মানুষ। প্রসঙ্গত, চুরাচাঁদপুর হল কুকিদের এলাকা। এখানে তারা সংখ্যাগরিষ্ঠ। অন্যদিকে ইম্ফলে সংখ্যাগরিষ্ঠ মেইতেই। ফলে এই দুই জায়গায় প্রধানমন্ত্রীর সফর বেশ গুরুত্বপূর্ণ বলে মনে করছে বিশেষজ্ঞ মহল।

এদিকে কুকি-জো গোষ্ঠীর সঙ্গে একটি চুক্তি করেছে কেন্দ্র ও মণিপুর সরকার (Manipur)। যেখানে ২ নম্বর জাতীয় সড়ক খুলে দেওয়ার কথা বলা হয়েছে। নয়াদিল্লিতে হয়ে যাওয়া এই বৈঠকের পর স্বরাষ্ট্র মন্ত্রকের তরফে একটি বিবৃতি দিয়ে বলা হয়েছে, জাতীয় সড়কে নিরাপত্তা বাহিনীর সঙ্গে সহযোগিতা করার প্রতিশ্রুতি দিয়েছেন কুকি-জো গোষ্ঠী।